車路士大鑊 高爾彭馬病咗唔出得
2024年04月23日 12:00
東網電視
更多新聞短片
高爾彭馬抱病在身。(Getty Images)
車路士喺英足盃出局後,今季肯定「四大皆空」,不過前鋒高爾彭馬近5場聯賽入10球,一口氣衝上射手榜榜首,依家同艾寧夏蘭特並列射手榜第1位(20球),本來有機會爭番個金靴獎,但臨開波前迎來壞消息,彭馬仔因病差不多肯定缺陣今場「倫敦打吡」。
車仔領隊普捷天奴喺賽前記者會,特別提到高爾彭馬因病缺席操練,被問到能否對阿仙奴上陣,普帥表示:「如果以呢日情況睇,我會話『No』。我哋比賽日朝早會睇吓個進展係點,但以今日情況預計,我唔相信佢可以踢。不過即使彭馬個病好番,佢都未必有狀態去比賽。」
高爾彭馬今季各項賽事為車路士射入23球及貢獻13個助攻,係車仔嘅進攻泉源,球隊冇咗佢肯定影響甚大。此外,普捷天奴亦透露,芝維爾及馬路古斯圖亦未能於今場「倫敦打吡」上陣。